ROZHODNUTIE KOMISIE
z 23. novembra 2006,
ktorým sa mení a dopĺňa rozhodnutie 2005/381/ES, ktorým sa zavádza dotazník hlásenia o uplatňovaní smernice Európskeho parlamentu a Rady 2003/87/ES o vytvorení systému obchodovania s emisnými kvótami skleníkových plynov v Spoločenstve a ktorým sa mení a dopĺňa smernica Rady 96/61/ES
[oznámené pod číslom K(2006) 5546]
(Text s významom pre EHP)
(2006/803/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, ktorou sa mení a dopĺňa smernica Rady 96/61/ES (1), a najmä na jej článok 21 ods. 1,
keďže:
(1)
Dotazník v prílohe k rozhodnutiu Komisie 2005/381/ES (2) by sa mal upraviť na základe skúseností, ktoré členské štáty a Komisia získali pri používaní dotazníka a pri vyhodnotení odpovedí na dotazník na účely vypracovania výročných správ, ktoré sa mali odovzdať do 30. júna 2005.
(2)
V odpovediach členských štátoch boli určené oblasti, ktoré sú dôležité pre správu Komisie o uplatňovaní smernice 2003/87/ES a ktoré ešte neboli uvedené v dotazníku podľa prílohy k rozhodnutiu 2005/381/ES.
(3)
Z vyhodnotenia odpovedí členských štátov bola zrejmá nekonzistentnosť odpovedí na niektoré otázky a potreba ďalšieho objasnenia.
(4)
Zo skúseností získaných počas prvého úplného cyklu monitorovania, podávania správ a overovania emisií oxidu uhličitého zo zariadení, ktoré sú súčasťou systému obchodovania s emisiami, vyplynula potreba preskúmania príslušných častí dotazníka.
(5)
Príloha k rozhodnutiu 2005/381/ES by sa preto mala zodpovedajúcim spôsobom zmeniť a doplniť a v záujme jasnosti by sa mala nahradiť.
(6)
Opatrenia ustanovené v tomto rozhodnutí sú v súlade so stanoviskom výboru zriadeného v súlade s článkom 6 smernice Rady 91/692/EHS z 23. decembra 1991, ktorá štandardizuje a racionalizuje správy v rámci vykonávania určitých smerníc vzťahujúcich sa na životné prostredie (3),
PRIJALA TOTO ROZHODNUTIE:
Článok 1
Príloha k rozhodnutiu 2005/381/ES sa nahrádza textom uvedeným v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 23. novembra 2006